PRM: Lanserer språkutviklingsprosjekt for samiske barn

**Sametingsrådet lanserer prosjektet Les for meg / Lågå munji / Loga munnje / Lohkh munnjien i Bodø på Stormen bibliotek den 27. oktober under Samisk språkuke. Prosjektet skal oppmuntre voksne til å lese høyt, synge, rime, joike og prate med barn.**

Sametingsrådet inviterer foreldre og alle andre som møter samiske barn i hverdagen til å følge seminaret digitalt eller på Stormen bibliotek. Programmet er publisert på Sametingets nettside og Facebook side. Ansatte på helsestasjoner og bibliotek er spesielt invitert til å delta på seminaret og tiltaket.

Målet med tiltaket Les for meg! er å styrke samisk språk, øke interesse for samiskspråklig litteratur, og legge til rette for leselyst. Tidlig språkstimulering er viktig for at barnet senere skal bli en god leser, glad i bøker og få et stort ordforråd. Å lese høyt for barnet gjør med andre ord barnet bedre rustet for livet. I samarbeid med helsestasjoner og bibliotek vil det bli delt ut gratis bøker og informasjonsmateriell om språkutvikling til små barn og deres foreldre.

– Forskning viser at lesing i hjemmet er avgjørende for barnas språkutvikling og leseferdigheter. Ved å sitte med en voksen som leser i bøker, blir barna kjent med hva bokstaver og ord er, og vil ha lettere for å lese selv. Dette vil på sikt kunne føre til økt bruk av samisk språk og en interesse for samisk litteratur i senere alder, sier sametingsråd Henrik Olsen (NSR).

Les mer om prosjektet på sametingets nettside: [sametinget.no/lesformeg](https://sametinget.no/sametingets-bibliotek/les-for-meg-sprak-fra-forste-stund/)

*Bildetekst: Bokgave på helsestasjon ved helsekontroll med babyen (bilde av bokveske + Riebijtjivgga-bok og -hefte)*

*Bildetekst: Bokgave på ditt lokale folkebibliotek (bilde av de 2 gavebøkene for 2- og 4-åringen)*

*For spørsmål eller intervju, kontakt sametingsråd Henrik Olsen (NSR), 907 75 219,* *henrik.olsen@samediggi.no*